James Hetfield

James Alan Hetfield (* 3. august 1963, Downey, Kalifornia, USA) je gitarista, spoluzakladateľ, spevák, hlavný skladateľ a textár americkej thrash metalovej skupiny Metallica. K jej založeniu prispel v októbri 1981 po tom, čo odpovedal na inzerát bubeníka Larsa Ulricha v losangelskom denníku The Recycler. Skupina Metallica vyhrala deväť cien Grammy a vydala deväť štúdiových albumov, tri živé albumy, štyri EP a 24 singlov. V roku 2009 sa Hetfield objavil na 8. mieste v knihe Joela McIvera The 100 Greatest Metal Guitarists (slov. 100 najlepších metalových gitaristov) a na 24. mieste v zozname 100 najlepších metalových spevákov všetkých čias v časopise Hit Parader.

Životopis

Mladosť
Hetfield sa narodil 3. augusta 1963. Má nemeckých, anglických, írskych a škótskych predkov. Má dvoch nevlastných bratov z matkinho prvého manželstva a mladšiu sestru. Prvé dva roky strednej školy absolvoval na Downey High School a v roku 1981 ukončil strednú školu Orange County High School.

Otec Virgil bol šoférom kamiónu, matka Cynthia operetnou speváčkou. Rozviedli sa v roku 1976, keď bol Hetfield ešte chlapcom. V súlade so svojou vierou odmietali Hetfieldovi rodičia akékoľvek lieky alebo inú formu medicínskej liečby a vo svojom presvedčení zotrvali aj v čase, keď Cynthia umierala na rakovinu. Pri tvorbe mnohých textov sa Hetfield inšpiroval práve touto výchovou. Príkladom môže byť pieseň „The God That Failed“.

Rakovina pripravila Cynthiu Hetfieldovú o život v roku 1979, keď mal James 16 rokov. Po matkinej smrti sa presťahoval k staršiemu nevlastnému bratovi, Davidovi. Virgil zomrel koncom roku 1996, keď bola Metallica na turné k albumu Load.

Hudobné vzory

V deviatich rokoch sa Hetfield začal učiť hrať na klavíri, potom sa chopil bicích brata Davida a v štrnástich začal napokon hrať na gitare. Ako dospievajúci chlapec hral v kapelách Leather Charm a Obsession.

Za hlavný hudobný vzor v detských rokoch označuje skupinu Aerosmith a tvrdí, že práve tá ho primäla k hre na gitare. Medzi ďalšie vzory radí Led Zeppelin, Black Sabbath, AC/DC, Motörhead, Thin Lizzy, Teda Nugenta a Deep Purple.

Metallica (1981 – súčasnosť)

V počiatočných štádiách  experimentovala Metallica s rozličnými kombináciami spevu a gitár a v zásade vytvorili aranžmán podobný skupine Diamond Head. Zvažovali napríklad pridanie ďalšieho gitaristu s Johnom Roadsom v úlohe sólového gitaristu a obsadenie Johna Busha zo skupiny Armored Saint (neskôr sa pridal k skupine Anthrax) do roly speváka. V konečnej zostave figurovali Hetfield (spev, gitara), Lars Ulrich (bicie), Dave Mustaine (gitara) a Ron McGovney (basgitara), ktorého čoskoro nahradil Cliff Burton. Počiatočný zvuk skupiny označuje Hetfield za power metal. Pojem „trash metal“ po prvýkrát použil novinár Malcolm Dome, pri opise piesne skupiny Anthrax s názvom „Metal Thrashing Mad“ na strane 8 v 62. vydaní časopisu Kerrang, ktorý sa na pulty dostal 23. februára 1984.

Mustainova závislosť od alkoholu vyvolala v rokoch 1982 a 1983 ostré hádky medzi ním a Hetfieldom. Mustaine raz vylial pivo na basgitaru Rona McGovneyho, pričom takmer spôsobil vážne poškodenie. 1. apríla 1983 prijala skupina gitaristu Kirka Hammetta zo skupiny Exodus a o desať dní Hetfield s Ulrichom oficiálne vyhodili Mustaina z dôvodu sklonov k pitiu. Mustaine založil heavymetalovú skupinu Megadeth. Neskôr sa zamýšľal, prečo ho Metallica neposlala na liečenie. Aj ostatní členovia kapely, obzvlášť Hetfield, pili vo veľkom, no Mustainov alkoholizmus mal agresívnejšiu povahu.

Do polovice deväťdesiatych rokov nahrával Hetfield všetky rytmické a väčšinu harmonických stôp. Od nahrávania albumu Load znela na nahrávkach aj gitarová hra Hammetta. Hetfield hrá príležitostne aj gitarové sóla v piesňach ako „Nothing Else Matters“, „My Friend of Misery“, záverečné sólo v „The Outlaw Torn“, druhé sólo v „To Live Is to Die“, prvé sólo v „Suicide and Redemption“ a sólo hrá aj v piesňach „Master of Puppets“, „Orion“ a „The Day That Never Comes“. Skladá tiež väčšinu gitarových harmónií a melódií spevu, píše väčšinu textov a s Ulrichom aranžuje piesne.

Hetfield mal na javisku niekoľko nehôd. Najvážnejšia sa odohrala 8. augusta 1992 na Olympic Stadium v Montreale počas turné Guns N' Roses/Metallica Stadium Tour. Vážna nehoda sa udiala počas piesne "Fade to Black", keď vybuchla pyrotechnika. Pred plnou silou výbuchu ochránila Hetfielda gitara. Plamene mu však zasiahli ľavú stranu tela a spálili ľavú ruku, obočie, tvár a vlasy.  Na tele mal popáleniny druhého a tretieho stupňa, no na pódium sa vrátil už o 17 dní. Gitarové povinnosti však musel na mesiac, kým sa Hetfield úplne nezotaví, prevziať bývalý gitarový technik a gitarista skupiny Metal Church, John Marshall.

Pri skejtbordovaní si Hetfield niekoľkokrát zlomil ruku, čo mu zabránilo hrať počas koncertov na gitare a donútilo Hetfieldovu správnu spoločnosť, Q Prime, pridať do zmluvy klauzulu, ktorá mu zakazuje jazdiť na skejtborde počas turné. Počas živých vystúpení na turné k albumu Metallica mal po odspievaní cover verzie piesne Anti-Nowhere League s názvom „So What?“ problémy s hlasivkami. Donútili ho to brať po prvýkrát hodiny spevu.  S učiteľom absolvoval zahrievacie cvičenia s klavírom a dostal od neho aj kazetu so zahrievacími cvičeniami na budúce použitie. Od tých čias ju používa pred každým živým vystúpením či nahrávaním. O cvičeniach hovorí Hetfield v dokumentárnom filme o skupine Metallica, Some Kind of Monster. Produkovali a režírovali ho Joe Berlinger a Bruce Sinofsky. Počas nahrávania ôsmeho štúdiového albumu St. Anger v roku 2001 išiel Hetfield na protialkoholické liečenie. K skupine sa vrátil po siedmich mesiacoch na odvykačke a štyroch mesiacoch s rodinou. Momentálne je čistý, triezvy a odhodlaný, aby to tak ostalo aj naďalej, čo možno vidieť aj v Some Kind of Monster.

Dokument zobrazuje aj tvorbu albumu St. Anger a mapuje rôzne konflikty a problémy, ktorým musela skupina čeliť, vrátane odchodu Jasona Newsteda, alkoholizmu, rodinných záväzkov a budúcnosti kapely. Mnohí rockoví novinári pochybovali, že skupina ostane pokope a album St. Anger dokončí.

Voľné miesto basgitaristu obsadil Robert Trujillo, bývalý basgitarista Ozzyho Osbourna. No išlo skôr o výmenu, keďže Ozzy Osbourne prekvapujúco najal krátko po odchode Trujilla Jasona Newsteda. Nová zostava pokračovala v tvorbe a svetovom turné. Deviaty štúdiový album Death Magnetic vyšiel 12. septembra 2008. Umiestnil sa, podobne ako St. Anger a všetky albumy, ktoré Metallica vydala od roku 1991, na prvom mieste v rebríčku Billboard v 30 krajinách v prvom týždni po ich vydaní.

4. apríla 2009 bol Hetfield a zvyšní členovia skupiny Metallica, Ulrich, Hammett, Trujillo, ako aj bývalý basgitarista Newsted a nebohý Cliff Burton, uvedený  do rokenrolovej siene slávy. V rozhovore uskutočnenom po nominácii Hetfield povedal, že bude uvedený každý, kto hral s kapelou na albumoch. Bola tak vylúčená účasť pôvodného gitaristu, Davea Mustaina, a pôvodného basgitaristu, Rona McGovneyho, keďže obaja hrali len na počiatočných demonahrávkach.

V roku 2009 sa Hetfield objavil na 8. mieste v knihe Joela McIvera The 100 Greatest Metal Guitarists (100 najlepších metalových gitaristov) a na 24. mieste v zozname 100 najlepších metalových spevákov všetkých čias Hit Parader.

Súkromný život
Keď Hetfield práve neskladá piesne, nespieva alebo nehrá, venuje sa množstvu vonkajších aktivít, vrátane poľovačiek, skejtbordovania, snowbordovania, vodného lyžovania, jazdy na vodnom skútri, upravovania áut a motoriek vo svojej garáži, sledovania zápasov obľúbeného futbalového tímu, Oakland Raiders, a návštev prehliadok automobilov hot rod. Takisto je členom National Rifle Association (Národná asociácia držiteľov strelných zbraní).

Svoj Chevrolet Camaro z roku 1968 predal na stránke eBay a zisk venoval na program Music for Schools (Hudba pre školy). Auto sa objavilo vo videu k piesni "I Disappear" a dostal ho darom pri dokončení videa. James ho po rokoch venoval Hard Rock Cafe a objavilo sa vo filme Hard Rock Treasures. So športiakom „Slowburn“, Auburnom z roku 1936 s charakteristickou zadnou časťou, ktorá sa podobá lodi, vyhral v roku 2010 cenu Goodguys West Coast Custom of the Year.

Hetfield má niekoľko tetovaní. Na jednom z nich plamene obopínajú  štyri karty, eso, 9, 6 a 3, čo predstavuje rok jeho narodenia a slová „Carpe Diem“ („uži dňa“). Tie sú aj súčasťou názvu piesne „Carpe Diem Baby“ z albumu ReLoad. Plamene sú upomienkou na nehodu s pyrotechnikou z roku 1992 počas koncertu v Montreale v Kanade. Na pravej ruke má vytetované písmeno M, ktoré symbolizuje názov skupiny „Metallica“ a na ľavej písmeno F, čo predstavuje meno „Francesca“. Na tele má aj tetovania s kresťanskou tematikou, vrátane krížov a Ježiša na pravej ruke. Na ľavom zápästí má vytetované prekrížené britvy v tvare X (znak Straight Edge).

Hetfield tvrdí, že najšťastnejšie chvíle často zažíva s manželkou Francescou a svojimi tromi deťmi, Cali (n. 13. júna 1998), Castorom (n. 18. máj 2000) a Mercellou (n. 17. január 2002). S Francescou Tomasi za oženil 17. augusta 1997.

V rozhovore pre NPR Hetfield povedal, že mu manželka pomohla dospieť a konštruktívnejšie sa vysporiadať s výbuchmi hnevu. Jeho deštruktívne sklony im obom po ich zoznámení komplikovali život. Je tiež triezvy, v roku 2002 absolvoval protialkoholické liečenie (zobrazené aj vo filme Some Kind of Monster) a alkoholu sa úplne vyhýba. V rozhovore z roku 2010 pre So What!, oficiálny časopis fanklubu skupiny Metallica, Hetfield uviedol, že „je znovuzrodený v triezvosti“.

Prvý singel, aký kedy odkúpil, bol „Sweet Home Alabama“ od Lynyrd Skynyrd.
Objavil sa v dokumentárnom filme Absent režiséra Justina Hunta, ktorý sa zaoberá vplyvom neprítomnosti otca na deti a „otcovskej rane“, ktorú to spôsobuje.

Hetfield vyjadril opovrhnutie nad politikou a celebritami, ktoré „vnucujú svoje názory“ a povedal: „Pre nás sú ľudia ľuďmi – všetci máte mať vlastný názor“. V roku 2007 vystúpila Metallica v Londýne na koncerte Live Earth (Živá zem). Keď sa ho pýtali na názor na klimatické zmeny, odpovedal:

„Počas Live Earth som sa médiám vyhýbal. Nesúhlasil som celkom s tým, čo sa tam dialo. Z politiky sa idem zblázniť, nemám ju rád. Politici sú prekážkou, zabraňujú, aby sa niečo urobilo a my chceme robiť zmysluplnú hudbu, bez toho, aby sme ju špinili Demokratmi, Republikánmi alebo niečím iným. Naša filozofia znie ‚myslite za seba‘ a robte to, čo pokladáte za správne. Myslím si, že ľudia prežijú. Verím v ľudstvo, verím, že to prekonáme a prispôsobíme sa nech už je to čokoľvek, či už to spôsobili ľudia, Boh, Zem/Matka Príroda. Na tejto planéte je veľa múdrych ľudí, ktorí aj zo zlého vyťažia niečo dobré.“

Hudobné vybavenie

Gitary

Hetfield je od roku 1980 hlavným propagátorom gitár ESP a je známy hrou na gitarách Explorer, vyrobených na mieru, so snímačmi EMG 80/EMG 60. Hetfield hral v počiatkoch najmä na kópii gitary Flying V, vyrobenej v Japonsku a v roku 1984 ju používal takmer výlučne, až kým neprešiel na model Gibson Explorer.

V polovici deväťdesiatych rokov vyrobila spoločnosť ESP jeho prvý podpisový model. Dosiaľ ich má v spoločnosti šesť (čoskoro ich bude sedem). Napriek podpore ESP však často používa gitary Gibson a iných spoločností.

Niektoré z gitár, používaných na turné:
 ESP Truckster – podpisové modely sivej a čiernej farby
 ESP "Iron Cross"
 ESP Explorer – silver diamond
 ESP Explorer – black diamond 
 ESP Explorer "Papa Het" – biela s kresbami od Dirty Donnyho
 ESP Explorer – black diamond s intarziou z parožia
 ESP Flying V – biela (replika jeho starej kópie Flying-V)
 ESP LTD "The Grynch" – podpisová gitara, čierna so zelenými plameňmi na prednej i zadnej časti tela a hrdla, použitá na pieseň Frantic 
 Gibson Explorer – silverburst s bielymi elektromagnetickými snímačmi 
 Gibson Explorer "Rusty" – black satin s matnými kovovými snímačmi
 Gibson Flying V – sunburst
 Gibson Flying V – silverburst
 Gibson Flying V – biela, chrómové snímače
 Gibson Les Paul Custom –  Les Paul zo sedemdesiatych rokov sa označuje ako "Uncle Milty" a bola inšpiráciou pre vznik podpisového modelu ESP Iron Cross
 Gibson Les Paul Custom – purple satin
 Gibson Les Paul Custom – prirodzená farba s kresbou "Cliff Burton RIP"
 James Trussart metal Explorer
 James Trussart Steel DeVille – Les Paul- tvarovaná gitara s dierkovanou prednou časťou z hrdzavej ocele
 Ken Lawrence Explorer – Prvá z troch gitár typu Explorer, vyrobených Kenom Lawrencom zo Severnej Kalifornie.
 Line 6 Variax Acoustic 700 – akustická gitara, použitá napríklad v piesňach Fade to Black a The Unforgiven 
 "Dave of England custom aluminium engraved tattoo finish"
 Fender Telecaster – obsahuje B-Bender a má farbu butterscotch

Hetfield vlastní/predtým používal aj gitary:
 1984 Gibson Explorer#1 – biela s nápisom "MORE BEER" (VIAC PIVA) na bielej páske v ľavom dolnom rohu, bežné snímače nahradené EMG 81/EMG 81
 1984 Gibson Explorer#1 – biela s nápisom "SO WHAT" (NO A ČO) na bielej páske v ľavom dolnom rohu, bežné snímače nahradené EMG 81/EMG 81
 ESP Explorer – čierna so snímačmi EMG, začiatkom deväťdesiatych rokoch ju používal na zahriatie
 Niekoľko modelov Gibson Les Paul  – vrátane bežných modelov v odtieňoch čierna, cherry sunburst a lemon burst
 Gibson EDS-1275 – červená
 1963 Gibson SG – červená s  Gibson Vibrola vibrato system
 Gibson Moderne
 Gibson Firebird 
 ESP Explorer#1 – Hetfieldova prvá gitara od EST: biela s nápisom "EET FUK" Hlava sa veľakrát zlomila a gitaru tak nakoniec prestal používať na koncertoch. Použil ju však pri nahrávaní nového albumu pri piesni "Suicide and Redemption"
 ESP Explorer#2 – Druhá Hetfieldova gitara ESP: biela, občas ju používal na koncertoch, no necháva si ju skôr do štúdia
 Množstvo ďalších modelov ESP Explorer – vrátane čiernych modelov s intarziami (vrátane modelu s intarziou „man-to-wolf“, – z človeka vlkom, a modelu s intarziou orla), dvojitej gitary, modelu s maľbou losej lebky "Burnt Elk Skull" a čierneho modelu s elektromagnetickými snímačmi EMG v usporiadaní H/S/S.
 ESP JH1 Flying V – čierna podpisová gitara s plameňmi
 ESP Flying V so zelenými plameňmi (podobná JH1)
 ESP Eclipse JH3 
 ESP Eclipse – grafika "kustom kulture" s intarziou železného kríža
 Z ESP vlastní aj: Viper, niekoľko Eclipsov a modelov zo série F F-series 
 ESP Horizon Double-neck – Používal ju pri turné k albumu Black Album. Pravdepodobne ju používal po tom, čo sa ESP Explorer Double-neck zničila pri nehode s pyrotechnikou
 Ken Lawrence Doubleneck Explorer
 Ken Lawrence Dragon Les Paul
 Zemaitis GZ Series GZV500MF-MBK – gitara tvaru V s vyrývaným kovovým telom. Hral na nej počas turné World Magnetic Tour.
 Fender Stratocaster
 Jackson King V – biela, použitá na turné Master of Puppets
 Biela kópia Flying V  – Nejde o Gibson Flying V, ale o japonskú kópiu vyrobenú Electrou, ktorú si Hetfield kúpil za 200$.  Prestal na nej hrať, keď sa dvakrát zlomilo hrdlo a gitara sa ľahko rozladila. Snímač neskôr vymenil za Seymour Duncan Invader.
Zoznam nie je kompletný. Hetfield má obrovskú zbierku gitár a nie všetky sme vymenovali.

Gitarové efekty
 TC Electronic G-Major
 Line 6 DM4
 Mesa/Boogie Custom Graphic EQ
 MXR Phase 100
 ATI NanoAmp SUM 100
 Klon Centaur
 Boss NS-2 Noise Suppressor
 Voodoo Lab Ground Control Pro
 Voodoo Lab GCX Audio Switcher (x2)
 Voodoo Lab Pedal Power 2 Plus
 DBX 1074 Quad Gate
 Behringer Multigate Pro

Gitarové zosilňovače
 Mesa/Boogie TriAxis preamp (x4)
 Mesa/Boogie Simul-Class 2:90 power amp (x2)
 Hlavy Mesa/Boogie Triple Rectifier 
 Hlavy Diezel VH4
 Mesa/Boogie 4x12 a reproduktory Celestion V30 speakers 
 Kombá Roland JC-120

Príslušenstvo
 Ernie Ball Power Slinky strings (.11-.48)
 Dunlop James Hetfield Black Fang 1.14mm picks
 3" Levy's Straps
 Peterson Strobe 420 Tuner
 EMG JH Set
 Shure UR-4D Wireless Equipment
 Furman AR Pro Power Conditioner

Pri speve používa mikrofóny Shure Super 55.

Diskografia

Metallica

 Kill ’Em All (1983)
 Ride the Lightning (1984)
 Master of Puppets (1986)
 ...And Justice For All (1988)
 Metallica (1991)
 Load (1996)
 ReLoad (1997)
 Garage Inc. (1998)
 St. Anger (2003)
 Death Magnetic (2008)
 Hardwired... to Self-Destruct (2016)

Hosťovské vystúpenia
 Hetfield zaspieval "Stone Cold Crazy" na koncerte na počesť Freddieho Mercuryho. Doprevádzali ho ostatní členovia skupiny Queen a Tony Iommi, ktorý hral na gitare.
 Zabezpečil sprievodné vokály v piesni "Man or Ash" na albume Wiseblood skupiny Corrosion of Conformity.
 Spieval vokály v piesňach "Twist of Cain" a "Possession" na albume skupiny Danzig s rovnomenným názvom Danzig.
 Odohral gitarovú časť piesne „Eclectic Electric“ skupiny Primus na albume Antipop.
 Aj keď si ľudia mysleli, že pieseň "Hell Isn't Good" z filmu South Park: Bigger, Longer and Uncut (South Park: Peklo na zemi) spieva Trey Parker, v skutočnosti ju spieva Hetfield.
 Hetfield odspieval s Lesom Claypoolom pieseň Gov't Mule s názvom "Driving Rain" z kompilácie NASCAR: Crank It Up.
 V roku 2004 vystúpil na koncerte Outlaws Concert po boku umelcov ako Hank Williams Jr., Cowboy Troy, Big&Rich, Gretchen Wilsonová a Kid Rock. Hral pieseň svojho blízkeho priateľa, Waylona Jenningsa, "Don't You Think This Outlaw Bit's Done Got Out of Hand" a nahral ju na album na počesť Jenningsa s názvom I've Always Been Crazy. Na rovnakom vystúpení s ním Jesse Colterová, vdova po Waylonovi Jenningsovi, odohrala pieseň "Mama Said" od skupiny Metallica, no z televízneho prenosu bola vystrihnutá.
 Hetfield a sólový gitarista Metallicy, Kirk Hammett, prepožičali svoj hlas postavičkám v niekoľkých epizódach kresleného seriálu Metalocalypse televízie Adult Swim.
 S bubeníkom Larsom Ulrichom nadaboval pár dospievajúcich dráčikov v časti seriálu Dave the Barbarian s názvom "Here There Be Dragons".
 S Hammettom sa takisto objavil aj v epizóde Spade Ghost: Coast to Coast s názvom "Jacksonville".
 So súčasnými členmi skupiny účinkoval v epizóde Time Warp s priliehavým názvom "Metallica".
 Hetfieldova fotografia bola použitá v hudobnom videu k piesni Haifisch skupiny Rammstein, v ktorom si ho "vybrali", aby nahradil "mŕtveho" Tilla Lindemanna.
 Heatfield sa s Metallicou objavil aj v epizóde Simpsonovcov The Mook, the Chef, the Wife and Her Homer.
 V roku 2006 si na festivale Rock Am Ring zaspieval pieseň "Would" s grungovou kapelou zo Seattlu Alice in Chains, ktorej zomrel hlavný spevák Layne Staley. Gitarista Alice in Chains, Jerry Cantrell, sa k Metallice na oplátku pridal pri piesni "Nothing Else Matters".

Zdroj

Členovia skupiny Metallica
Heavymetaloví speváci USA
Heavymetaloví gitaristi USA
Rockoví speváci USA
Rockoví gitaristi USA
Speváci-skladatelia USA
Textári piesní USA
Skladatelia modernej hudby USA
Osobnosti z Los Angeles